ČIMHOVÁ. Pôvodne mala obec knižnicu umiestnenú v škole, ľudia ju však nevyužívali. "Mohli sme mať vtedy dokopy možno len 500 kníh," hovorí starostka Daniela Tretinová. V roku 2015 sa ju podarilo presťahovať do zrekonštruovaných priestorov na obecnom úrade.
"Bola to urbárska miestnosť, stará a na stenách mala aj pleseň." Okrem knižničných priestorov vtedy vznikla malá dielnička a samospráva zrekonštruovala aj chodbu.
"Neskôr sme získali peniaze z Fondu na podporu umenia a knižnicu sme opäť vynovili." Čimhovčania zakúpili počítačový softvér aj nový nábytok. Okrem toho postupne rozširujú aj knižničný fond, aktuálne v ňom majú zhruba 2500 kníh.
Každý rok z rozpočtu investujú 200 eur na nákup nových titulov, pomáhajú si ale aj rôznymi projektami. Vlani získali 2300 eur, tento rok sa do výzvy zapojili opäť a majú možnosť získať až 3000 eur.
"Ja čítam veľmi rada a chcem, aby aj deti čítali," hovorí starostka. Aktuálne majú v obci približne 40 čitateľov a s rozširujúcim sa knižničným fondom pribúdajú čoraz viac aj dospeláci. Nie je to ale len o čítaní, pre deti pripravuje knižnica každý rok aj nočné prespávačky, súťaže či výlety.